《古剑篇》
清代·王柘

土花绣涩血痕碧，中有英雄古魂魄。白日青天拔鞘看，毛发阴魂起离席。

昔时成此百炼钢，撼摇星斗批风霜。蛟螭胆落匿踪迹，鸊鹈膏淬生辉光。

年湮代远连环坏，石上重磨锋尚快。世无薛烛双明瞳，又无郭振诗豪雄。

剑乎剑乎汝不自言可以托生死，安知人不视作钝铁与顽铜。

报恩报仇随人意，何如去化延平龙。神龙首尾不可测，汝独胡为久在尘埃中。

作者简介：王柘，原名允中，字雪庵，一字颠枝，号拓园，大兴人。官辽阳州吏目。有《阅莒草堂诗钞》。